作者：张继先
词牌/韵律：摸鱼儿

paragraphs: 甚山灵、斗奇夸巧，悬峰遥献形似。
仓船炉灶无封闭，零落车罗机履。
山临水。
任瓮杵、辘轳厩架俱闲毁。
床棺尘委。
更乐隐棋休，料闲真隐，三教忘宾主。
人都语，二十四岩佳致。
来往溯流观指。
目前景相纷虚幻，神仙家在何许。
君莫取。
这身世、山林朝市随缘遇。
休论诡异。
但总绝情缘，一空妍丑，觌面先寻你。